**ZET tijekom Adventa**

Grad Zagreb već tri godine za redom nosi titulu najbolje europske adventske destinacije, a raznolik i bogat program događanja i ove će godine privući Zagrepčane i brojne goste grada, a Zagrebački električni tramvaj već tradicionalno participira u bogatom programu Adventa u Zagrebu.

Kako bi se osigurao pravi doživljaj zimske bajke, svakog vikenda tijekom Adventa u Zagrebu, **od 1. prosinca pa sve do nedjelje, 6. siječnja 2019.,**

**Zagrebački električni tramvaj besplatno će prevoziti putnike.**

• Javni gradski prijevoz tramvajima i autobusima bit će **besplatan na području grada Zagreba, odnosno na području I. tarifne zone,** **i to** **petkom od 12 sati pa sve do nedjelje u ponoć**.

• U promet će se uključiti **Veseli božićni tramvaj** koji će polaziti s ugla Praške i Trga bana Josipa Jelačića i voziti užim gradskim središtem. Jedinstvena je to priredba koja uključuje vožnju turističkim tramvajem iz 1924. godine u trajanju od pola sata, uz prigodan program i igrokaz Djeda Božićnjaka i vilenjaka, a osigurana je i podjela poklona našim najmlađim sugrađanima i posjetiteljima. Cijena karte iznosi 25 kuna.

• Ovogodišnja ponuda Zagrebačkog električnog tramvaja bit će ove godine i dodatno obogaćena turističkim, **ekološki prihvatljivim vožnjama i to specijaliziranim elektro vozilima**. Vozila će iz Kurelčeve ulice voziti kružnom trasom koja obuhvaća najljepše dijelove središta Zagreba, Lenucijevu potkovu, odnosno relaciju preko Zrinjevca pa sve do Glavnog kolodvora. Cijena vožnje iznosi 20 kuna.

• **Za najmlađe**, subotom i nedjeljom, od 10 do 16.40 sati, u prometu će biti prigodno ukrašen **turistički vlakić**. Početno stajalište vlakića bit će na Trgu hrvatskih velikana, a prijevoz je besplatan.

• Zbog očekivano velike posjećenosti, prepoznatljivi simbol grada, **zagrebačka Uspinjača,** povezivat će Donji Grad sa Gornjim, svakodnevno **do ponoći.**

• I ove godine svoja vrata će za posjetitelje tijekom Adventa otvoriti i **Vila Prekrižje**, koja se danas koristi za protokolarne potrebe i raznovrsne radne aktivnosti Ureda predsjednice RH. ZET će uspostaviti **izvanrednu autobusnu liniju** koja će prometovati trasom Kaptol – Cmrok - Gornje Prekrižje, petkom i subotom od 15.25 do 20.40 sati s polascima svakih 20 minuta, bez usputnih zaustavljanja. Zbog uspostave izvanredne linije, od 1. do 22. prosinca bit će izmijenjen vozni red autobusne linije 101 (Britanski trg – Gornje Prekrižje).

• Za sugrađane koji žele osjetiti ugođaj **Adventa u Mariji Bistrici**, hrvatskom nacionalnom svetištu, bit će **organiziran prijevoz autobusima** u subotu i nedjelju, 22. i 23. prosinca. Polazak će biti u 9 sati ispred Glavnog kolodvora u Zagrebu, a povratak iz Marije Bistrice u 16 sati.

• Zbog brojnih događanja, dolazi **do izmjena u prometu**. Primjerice, od subote, 1. prosinca, do nedjelje, 6. siječnja, **tramvajski promet između Trga bana Josipa Jelačića i Glavnog kolodvora bit će obustavljen petkom, subotom i nedjeljom od 18,00 do 23,00 sata**. Tramvajske linije 6 i 13 prometovat će izmijenjenim trasama:

**Linija 6:** Črnomerec – Trg bana Josipa Jelačića – Jurišićeva – Trg žrtava fašizma – Ulica kneza Mislava – Autobusni kolodvor – Sopot;

**Linija 13:** Kvaternikov trg – Trg žrtava fašizma – Račkoga – Trg bana J. Jelačića – Savska cesta – Ulica grada Vukovara – Žitnjak.

Također, dolazi do izmjene na autobusnoj liniji **150 (Tuškanac garaža - Gornji grad - Trg bana Josipa Jelačića)** koja će svakodnevno u navedenom razdoblju biti skraćena poslije 17 sati te će  prometovati na relaciji **Tuškanac garaža - Gornji grad - Ilirski trg.**